[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 21.8.2007

COM(2007) 479 τελικό

ΕΙΚΟΣΤΗ ΠΕΜΠΤΗ ΕΤΗΣΙΑ ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙNΟΒΟΥΛΙΟ

σχετικά με τις δραστηριότητες της Κοινότητας στον τομέα του αντιντάμπινγκ, των αντεπιδοτήσεων και των μέτρων διασφάλισης(2006)[SEC(2007) 1076]

ΕΙΣΑΓΩΓΗ

Η παρούσα έκθεση για το 2006 υποβάλλεται στο Ευρωπαϊκό Κοινοβούλιο σε συνέχεια του ψηφίσματός του, της 16ης Δεκεμβρίου 1981, σχετικά με τις δραστηριότητες της Κοινότητας κατά του ντάμπινγκ, καθώς και της έκθεσης της επιτροπής του Ευρωπαϊκού Κοινοβουλίου για τη βιομηχανία, το εξωτερικό εμπόριο, την έρευνα και την ενέργεια.

Η παρούσα συνοπτική έκθεση παρέχει επισκόπηση των σημαντικότερων σταθμών κατά το 2006, αλλά συνοδεύεται, όπως και τα προηγούμενα έτη, από αναλυτικότερο έγγραφο εργασίας των υπηρεσιών της Επιτροπής και από λεπτομερέστερα παραρτήματα. Η έκθεση έχει την ίδια γενική διάρθρωση με το έγγραφο εργασίας και όλες οι επικεφαλίδες της περιέχονται και στο έγγραφο εργασίας, έτσι ώστε να είναι εύκολο να αναζητηθούν πληρέστερες πληροφορίες.

Η παρούσα έκθεση και το πλήρες έγγραφο εργασίας διατίθενται επίσης στο κοινό από την ακόλουθη διεύθυνση:http://europa.eu.int/comm/trade/issues/respectrules/anti_dumping/legis/index_en.htm

Η παρούσα έκθεση πρέπει να εξεταστεί στο ευρύτερο πλαίσιο της κοινοτικής πολιτικής για τις εμπορικές συναλλαγές, όπως διαμορφώθηκε πρόσφατα στην ανακοίνωση της Επιτροπής με τίτλο «Η Ευρώπη στον κόσμο» [1]. Σε αυτό το πλαίσιο η Επιτροπή εξέδωσε, το Δεκέμβριο του 2006, μια Πράσινη Βίβλο με την οποία ζητείται ο δημόσιος προβληματισμός σχετικά με την καλύτερη χρήση των μέσων εμπορικής άμυνας που διαθέτει η ΕΕ σε μια μεταβαλλόμενη παγκόσμια οικονομία. Τα αποτελέσματα αυτής της διαδικασίας θα περιληφθούν σε μελλοντικές εκθέσεις.

1. ΕΠΙΣΚΟΠΗΣΗ ΤΗΣ ΝΟΜΟΘΕΣΙΑΣ

Οι έρευνες αντιντάμπινγκ, αντεπιδοτήσεων και μέτρων διασφάλισης διενεργούνται σύμφωνα με τους βασικούς κανονισμούς του Συμβουλίου. Επισκόπηση της ισχύουσας νομοθεσίας παρέχεται στο έγγραφο εργασίας. Τα βασικά κείμενα αντιντάμπινγκ και αντεπιδοτήσεων καλούνται στο εξής «βασικός(-οί) κανονισμός( -οί)».

2. ΒΑΣΙΚΕΣ ΕΝΝΟΙΕΣ

Στο κεφάλαιο 2 του εγγράφου εργασίας παρέχεται επισκόπηση της ορολογίας και των διαδικασιών που χρησιμοποιούνται στις έρευνες για τα μέσα εμπορικής άμυνας.

3. EΚΚΙΝΗΣΗ ΤΗΣ ΔΙΑΔΙΚΑΣΙΑΣ ΕΠΑΝΕΞΕΤΑΣΗΣ ΤΩΝ ΕΡΕΥΝΩΝ ΓΙΑ ΤΑ ΜΕΣΑ ΕΜΠΟΡΙΚΗΣ ΑΜΥΝΑΣ

Μετά την τελευταία ουσιαστική επανεξέταση των ερευνών για τα μέσα εμπορικής άμυνας της ΕΕ που πραγματοποιήθηκε το 1994, μεσολάβησαν σημαντικές εξελίξεις τόσο στο ευρωπαϊκό όσο και στο παγκόσμιο οικονομικό πλαίσιο. Για να ληφθούν υπόψη οι αλλαγές αυτές και να εξεταστεί εάν θα χρειαστούν προσαρμογές, η Επιτροπή δημοσίευσε στις 6 Δεκεμβρίου 2006 μια Πράσινη Βίβλο [2] για τη λειτουργία των μηχανισμών εμπορικής άμυνας της ΕΕ και δρομολόγησε δημόσιο προβληματισμό με τα ενδιαφερόμενα μέρη για μια περίοδο τριών μηνών. Η Πράσινη Βίβλος είναι συνέχεια της πρόσφατης ανακοίνωσης για την εξωτερική ανταγωνιστικότητα.

Αφού τελειώσει ο δημόσιος διάλογος και αξιολογηθούν οι απαντήσεις, η Επιτροπή θα κοινοποιήσει τα αποτελέσματα στα ενδιαφερόμενα μέρη θα διατυπώσει τα συμπεράσματα και, εφόσον χρειάζεται, θα προτείνει τροποποιήσεις στα μέσα εμπορικής άμυνας της ΕΕ.

4. ΔΙΕΥΡΥΝΣΗ

Το 2006 η Επιτροπή συνέχισε να εφαρμόζει ένα σχέδιο δράσης που θα της επέτρεπε να προετοιμαστεί για την προσχώρηση της Βουλγαρίας και της Ρουμανίας. Το σχέδιο δράσης που είχε ήδη αρχίσει να εφαρμόζεται το 2005 περιέλαβε ορισμένες δραστηριότητες παρόμοιες με αυτές που διοργάνωσε η Επιτροπή στον τομέα των μέσων εμπορικής άμυνας για τη διεύρυνση της ΕΕ το 2004 (παρουσιάζονται στις εκθέσεις του 2004 και 2005). Όπως και πριν, στόχος των δραστηριοτήτων αυτών είναι να εξασφαλιστεί η ομαλότερη δυνατή ενσωμάτωση των διοικήσεων των προσχωρουσών χωρών στον τομέα της εμπορικής άμυνας.

5. KΑΘΕΣΤΩΣ ΟΙΚΟΝΟΜΙΑΣ ΤΗΣ ΑΓΟΡΑΣ ΣΕ ΕΘΝΙΚΗ ΚΛΙΜΑΚΑ

Εννοιολογικά, τα κριτήρια που εφαρμόζονται σε εθνική κλίμακα προκειμένου να καθοριστεί κατά πόσον μια χώρα μπορεί να θεωρηθεί ως χώρα με οικονομία αγοράς για τους σκοπούς των ερευνών αντιντάμπινγκ είναι εμπνευσμένα από αυτά που εφαρμόζονται σε μεμονωμένες επιχειρήσεις που είναι εγκατεστημένες σε χώρες υπό μετάβαση σε καθεστώς οικονομίας της αγοράς, τα οποία καθορίζονται στο άρθρο 2 παράγραφος 7 του βασικού κανονισμού.

Το 2006 πραγματοποιήθηκαν σημαντικές εργασίες στον τομέα αυτό. Συγκεκριμένα, οι υπηρεσίες της Επιτροπής ετοίμασαν τη δεύτερη αξιολόγηση του αιτήματος του Βιετνάμ για να χαρακτηριστεί οικονομία της αγοράς και κατέληξαν στο συμπέρασμα ότι το Βιετνάμ δεν πληροί τα πέντε κριτήρια για την απόκτηση του καθεστώτος οικονομίας της αγοράς.

Το αίτημα της Λαϊκής Δημοκρατίας της Κίνας υποβλήθηκε το Σεπτέμβριο του 2003 και τον Ιούνιο του 2004 πραγματοποιήθηκε προκαταρκτική αξιολόγηση από την Επιτροπή. Η ομάδα εργασίας υψηλού επιπέδου που συστάθηκε μετά τη σύνοδο κορυφής ΕΕ-Κίνας συνεδρίασε δύο φορές το 2006 και επικεντρώθηκε στις μεταρρυθμιστικές προσπάθειες της Κίνας στον οικονομικό και λογιστικό τομέα. Στη σύνοδο κορυφής ΕΕ-Κίνας το Σεπτέμβριο του 2006 και οι δύο πλευρές εξέφρασαν την ικανοποίησή τους για την πρόοδο του διαλόγου ως προς το καθεστώς οικονομίας της αγοράς και για την ομάδα εργασίας. Οι υπηρεσίες της Επιτροπής συμφώνησαν στη σύνοδο κορυφής να προβούν σε επικαιροποίηση της προκαταρκτικής αξιολόγησης του 2004.

Κατά το 2006 συνεχίστηκαν οι εργασίες για τα αιτήματα σχετικά με την απονομή καθεστώτος οικονομίας της αγοράς που έχουν υποβάλει η Μογγολία, το Καζακστάν και η Αρμενία. Η Επιτροπή ανέλυσε τα προσφάτως υποβληθέντα στοιχεία και έθεσε στη συνέχεια ερωτήσεις σχετικά με ζητήματα που δεν είχαν καλυφθεί ικανοποιητικά στις απαντήσεις.

6. ΔΡΑΣΤΗΡΙΟΤΗΤΕΣ ΕΝΗΜΕΡΩΣΗΣ ΚΑΙ ΕΠΙΚΟΙΝΩΝΙΑΣ / ΔΙΜΕΡΕΙΣ ΕΠΑΦΕΣ

Το γραφείο εξυπηρέτησης (HELPDESK) για τις ΜΜΕ σε θέματα εμπορικής άμυνας, το οποίο δημιουργήθηκε το Δεκέμβριο του 2004, συνέχισε τις δραστηριότητές του, οι οποίες έγκεινται στην αντιμετώπιση ειδικών ζητημάτων/προβλημάτων των ΜΜΕ όσον αφορά τα μέσα εμπορικής άμυνας. Επιπλέον, η Επιτροπή διοργάνωσε ή συμμετείχε σε 9 ενημερωτικά σεμινάρια για οικονομικούς φορείς και για τις διοικήσεις τρίτων χωρών.

7. ΕΠΙΣΚΟΠΗΣΗ ΤΩΝ ΕΡΕΥΝΩΝ ΚΑΙ ΤΩΝ ΜΕΤΡΩΝ ΑΝΤΙΝΤΑΜΠΙΝΓΚ, ΑΝΤΕΠΙΔΟΤΗΣΕΩΝ KAI ΔΙΑΣΦΑΛΙΣΗΣ

7.1. Γενικά

Στα τέλη του 2006 στην Κοινότητα ίσχυαν 134 μέτρα αντιντάμπινγκ (βλ. παράρτημα O) και 12 μέτρα αντεπιδοτήσεων (βλ. παράρτημα P).

Το 2006 μόνο το 0,6% των συνολικών εισαγωγών στην Κοινότητα αποτέλεσε αντικείμενο μέτρων αντιντάμπινγκ ή αντεπιδοτήσεων.

Αξίζει να σημειωθεί ότι περισσότερες λεπτομέρειες σχετικά με τα θέματα αυτά περιέχονται στο έγγραφο εργασίας που επισυνάπτεται στην παρούσα έκθεση. Οι αναφορές στα παραρτήματα του εγγράφου εργασίας περιέχονται σε παρένθεση δίπλα στις επικεφαλίδες.

7.2. Νέες έρευνες (βλ. παραρτήματα A έως E και παράρτημα N)

Το 2006 ξεκίνησαν 36 έρευνες[3]. Σε 13 διαδικασίες επιβλήθηκαν προσωρινά μέτρα. Δεκατρείς υποθέσεις περατώθηκαν με την επιβολή οριστικών δασμών. Δεκαοκτώ διαδικασίες περατώθηκαν χωρίς την επιβολή μέτρων. Σε εννέα άλλες περιπτώσεις, επετράπη η αυτόματη λήξη των μέτρων μετά την παρέλευση 5 ετών.

7.3. Έρευνες επανεξέτασης

Οι έρευνες επανεξέτασης εξακολουθούν να αντιπροσωπεύουν σημαντικό μέρος των εργασιών που εκτελούν οι υπηρεσίες μέσων εμπορικής άμυνας. Οι έρευνες αυτές αντιστοιχούσαν σε περισσότερο από το 63% του συνόλου των ερευνών που κινήθηκαν. Ο πίνακας 2 του εγγράφου εργασίας παρέχει στατιστικά στοιχεία για την περίοδο 2002-2006.

7.3.1. Επανεξετάσεις ενόψει της λήξης ισχύος των μέτρων (βλ. παράρτημα F)

Το άρθρο 11 παράγραφος 2 και το άρθρο 18 των βασικών κανονισμών προβλέπουν τη λήξη ισχύος των μέτρων μετά την παρέλευση πέντε ετών, εκτός εάν προκύψει από επανεξέταση ενόψει της λήξης ισχύος των μέτρων ότι πρέπει να διατηρηθούν τα μέτρα αυτά με την αρχική τους μορφή.

Κατά το 2006 κινήθηκαν 12 επανεξετάσεις ενόψει της λήξης ισχύος, από τις οποίες οι 11 κατέληξαν στο συμπέρασμα ότι έπρεπε να συνεχιστούν οι δασμοί για ακόμα πέντε έτη. Επίσης οκτώ επανεξετάσεις ενόψει της λήξης των μέτρων ολοκληρώθηκαν με περάτωση.

7.3.2. Ενδιάμεσες επανεξετάσεις (βλ. παράρτημα G)

Το άρθρο 11 παράγραφος 3 και το άρθρο 19 των βασικών κανονισμών προβλέπουν την επανεξέταση των μέτρων κατά τη διάρκεια της περιόδου ισχύος τους. Οι επανεξετάσεις μπορούν να περιορισθούν στο ντάμπινγκ, στις επιδοτήσεις ή στη ζημία.

Κατά τη διάρκεια του 2006 κινήθηκαν συνολικά 18 διαδικασίες ενδιάμεσης επανεξέτασης. Δεκαοκτώ ενδιάμεσες επανεξετάσεις έληξαν με επιβεβαίωση ή τροποποίηση του δασμού, ενώ ολοκληρώθηκαν 8 έρευνες και τα μέτρα τερματίστηκαν.

7.3.3. «Άλλες» ενδιάμεσες επανεξετάσεις (βλ. παράρτημα Η)

Κατά το 2006 περατώθηκαν και ορισμένες άλλες επανεξετάσεις που δεν εμπίπτουν στις διατάξεις του άρθρου 11 παράγραφος 3 ή του άρθρου 19 των βασικών κανονισμών ή για τις οποίες δεν δημοσιεύθηκε ανακοίνωση για την έναρξη διαδικασίας στην Επίσημη Εφημερίδα.

Οι επανεξετάσεις αυτές αφορούν ειδικότερα, μεταξύ άλλων, την αποδοχή, την εκούσια ανάκληση ή παραβίαση αναλήψεων υποχρεώσεων, νέα αιτήματα του εξαγωγού σε περιπτώσεις δειγματοληψίας, την αναστολή των μέτρων κ.λπ.

7.3.4. Επανεξετάσεις νέου εξαγωγέα (βλ. παράρτημα I)

Το άρθρο 11 παράγραφος 4 και το άρθρο 20 των βασικών κανονισμών, αντιστοίχως, προβλέπουν την επανεξέταση «νέου εξαγωγέα» και την επανεξέταση «με ταχεία διαδικασία» για τον καθορισμό ενός ατομικού περιθωρίου ντάμπινγκ ή ενός ατομικού αντισταθμιστικού δασμού για νέους εξαγωγείς που είναι εγκαταστημένοι στην οικεία χώρα εξαγωγής, η οποία δεν εξήγαγε το προϊόν κατά την περίοδο έρευνας. Οι εν λόγω εξαγωγείς πρέπει να αποδείξουν ότι είναι πράγματι νέοι εξαγωγείς και ότι άρχισαν ουσιαστικά να εξάγουν στην Κοινότητα μετά την περίοδο έρευνας. Ο καθαυτό ατομικός δασμός, ο οποίος είναι συνήθως χαμηλότερος από το δασμό που εφαρμόζεται σε εθνική κλίμακα, μπορεί να υπολογιστεί για τους εξαγωγείς.

Το 2006 άρχισε μια επανεξέταση για νέο εξαγωγέα. Περατώθηκαν δύο έρευνες, εκ των οποίων 1 επανεξέταση με ταχεία διαδικασία. Μία έρευνα περατώθηκε και διατηρήθηκε το αρχικό ύψος του δασμού.

7.3.5. Έρευνες για την απορρόφηση του δασμού (βλ. παράρτημα J)

Εάν υπάρχουν επαρκή στοιχεία που να αποδεικνύουν ότι, μετά την αρχική περίοδο έρευνας και πριν ή μετά την επιβολή μέτρων, οι τιμές εξαγωγών μειώθηκαν ή υπήρξε μηδενική ή ανεπαρκής μεταβολή στις τιμές μεταπώλησης ή τις μετέπειτα τιμές πώλησης του εισαχθέντος προϊόντος στην Κοινότητα, ενδέχεται να πραγματοποιηθεί επανεξέταση για την «απορρόφηση του δασμού», ώστε να εξεταστεί κατά πόσον το μέτρο επηρέασε τις προαναφερόμενες τιμές. Τα περιθώρια ντάμπινγκ αυτά καθαυτά μπορούν να επανυπολογιστούν και ο δασμός να αυξηθεί, ώστε να ληφθούν υπόψη αυτές οι χαμηλότερες τιμές εξαγωγών. Η δυνατότητα διενέργειας επανεξετάσεων για την «απορρόφηση των μέτρων» αναφέρεται στο άρθρο 12 και στο άρθρο 19 παράγραφος 3 των βασικών κανονισμών.

Το 2006 ξεκίνησαν δύο έρευνες κατά των απορροφήσεων και μία τέτοια έρευνα περατώθηκε χωρίς αύξηση του δασμού.

7.3.6. Έρευνες για την καταστρατήγηση του δασμού (βλ. παράρτημα K)

Η δυνατότητα επανέναρξης έρευνας σε περιπτώσεις στις οποίες αποδεικνύεται ότι τα μέτρα έχουν καταστρατηγηθεί προβλέπεται στα άρθρα 13 και 23 των βασικών κανονισμών.

Το 2006 ξεκίνησαν 2 έρευνες. Από τις ολοκληρωθείσες έρευνες, τρεις είχαν ως αποτέλεσμα την επέκταση του δασμού και μία όχι.

7.4. Έρευνες για την εφαρμογή μέτρων διασφάλισης (βλ. παράρτημα L)

Το 2006 περατώθηκε μία έρευνα σχετικά με κατεψυγμένες φράουλες χωρίς να επιβληθούν μέτρα. Στο τέλος του 2006 εξακολουθούσε να ισχύει μόνο ένα μέτρο διασφάλισης, δηλαδή το μέτρο για τις εισαγωγές ορισμένων εσπεριδοειδών.

8. ΕΦΑΡΜΟΓΗ ΤΩΝ ΜΕΤΡΩΝ ΑΝΤΙΝΤΑΜΠΙΝΓΚ/ΑΝΤΕΠΙΔΟΤΗΣΕΩΝ

8.1. Παρακολούθηση των μέτρων

Οι δραστηριότητες παρακολούθησης των ισχυόντων μέτρων επικεντρώθηκαν σε τέσσερις κύριους τομείς: 1) πρόληψη της απάτης· 2) παρακολούθηση των εμπορικών ροών και της εξέλιξης της αγοράς· 3) βελτίωση της αποτελεσματικότητας με τα κατάλληλα μέσα και 4) αντίδραση σε παράτυπες πρακτικές. Μέσω αυτών των δραστηριοτήτων οι υπηρεσίες των μέσων εμπορικής άμυνας λειτούργησαν μάλλον προληπτικά παρά αρκέστηκαν στην απλή αντίδραση όσον αφορά την εφαρμογή της νομοθεσίας.

8.2. Έλεγχος των αναλήψεων υποχρεώσεων (βλ. παραρτήματα Μ και Q)

Ο έλεγχος των αναλήψεων υποχρεώσεων εντάσσεται στις δραστηριότητες που αφορούν την εφαρμογή της νομοθεσίας, καθότι οι αναλήψεις υποχρεώσεων αποτελούν μια μορφή των μέτρων αντιντάμπινγκ ή των αντισταθμιστικών μέτρων. Γίνονται αποδεκτές από την Επιτροπή, αν αποδειχθεί ότι μπορούν να εξουδετερώσουν αποτελεσματικά τις ζημιογόνες επιπτώσεις του ντάμπινγκ ή των επιδοτήσεων.

Στις αρχές του 2006 ίσχυαν αναλήψεις υποχρεώσεων οι οποίες είχαν γίνει δεκτές από 40 εταιρείες. Κατά τη διάρκεια του 2006 πραγματοποιήθηκαν οι ακόλουθες αλλαγές όσον αφορά τις αναλήψεις υποχρεώσεων: περατώθηκαν αναλήψεις υποχρεώσεων 22 εταιρειών και 24 προτάσεις αναλήψεων υποχρεώσεων έγιναν δεκτές. Έτσι, ο συνολικός αριθμός των αναλήψεων υποχρεώσεων που ίσχυαν στο τέλος του 2006 ανερχόταν σε 43.

9. ΕΠΙΣΤΡΟΦΕΣ (ΒΛ. ΠΑΡΑΡΤΗΜΑ U)

Το άρθρο 11 παράγραφος 8 και το άρθρο 21 παράγραφος 1 των βασικών κανονισμών προβλέπουν ότι οι εισαγωγείς έχουν τη δυνατότητα να ζητήσουν επιστροφή των εισπραχθέντων δασμών αντιντάμπινγκ, εφόσον αποδεικνύεται ότι το περιθώριο του ντάμπινγκ, βάσει του οποίου καταβλήθηκαν οι δασμοί, έχει εξουδετερωθεί ή μειωθεί σε επίπεδο χαμηλότερο του ισχύοντος δασμού.

Κατά το 2006 υποβλήθηκαν 19 νέες αιτήσεις για την επιστροφή των δασμών. Δεκατρείς υποθέσεις έκλεισαν, χορηγήθηκε μία πλήρης και τρεις μερικές επιστροφές ενώ απορρίφθηκαν δύο αιτήματα για επιστροφή.

10. ΔΙΚΑΣΤΙΚΟΣ ΕΛΕΓΧΟΣ: ΑΠΟΦΑΣΕΙΣ ΤΟΥ ΔΙΚΑΣΤΗΡΙΟΥ / ΠΡΩΤΟΔΙΚΕΙΟΥ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ

Το 2006 εκδόθηκαν 6 αποφάσεις σχετικά με μέτρα αντιντάμπινγκ ή αντεπιδοτήσεων από το Πρωτοδικείο των Ευρωπαϊκών Κοινοτήτων (καμία από το Δικαστήριο των Ευρωπαϊκών Κοινοτήτων). Επίσης, 4 άλλες υποθέσεις αποσύρθηκαν από τους αιτούντες. Εμπεριστατωμένη σύνοψη των αποφάσεων παρατίθεται στο έγγραφο εργασίας.

Το 2006 υποβλήθηκαν δεκαεννέα νέες υποθέσεις, εκ των οποίων οι δεκαεπτά ενώπιον του Πρωτοδικείου των Ευρωπαϊκών Κοινοτήτων και δύο ενώπιον του Δικαστηρίου των Ευρωπαϊκών Κοινοτήτων.

Στο παράρτημα S του εγγράφου εργασίας περιλαμβάνεται κατάλογος των υποθέσεων αντιντάμπινγκ/αντεπιδοτήσεων που εξακολουθούσαν να εκκρεμούν ενώπιον του Δικαστηρίου και του Πρωτοδικείου των Ευρωπαϊκών Κοινοτήτων στο τέλος του 2006.

11. ΔΡΑΣΤΗΡΙΟΤΗΤΕΣ ΣΤΟ ΠΛΑΙΣΙΟ ΤΟΥ ΠΑΓΚΟΣΜΙΟΥ ΟΡΓΑΝΙΣΜΟΥ ΕΜΠΟΡΙΟΥ (ΠΟΕ)

11.1. Επίλυση διαφορών στον τομέα του αντιντάμπινγκ, των αντεπιδοτήσεων και των μέτρων διασφάλισης

Ο ΠΟΕ προβλέπει μια αυστηρή διαδικασία για την επίλυση των διαφορών μεταξύ των μελών του σχετικά με την εφαρμογή των συμφωνιών του ΠΟΕ.

Στην περίπτωση του σολομού συστάθηκε μια ομάδα στις 22 Ιουνίου της οποίας η σύνθεση αποφασίστηκε τελικά στις 2 Αυγούστου 2006. Η Νορβηγία επέλεξε να θέσει προς συζήτηση ένα πολύ μεγάλο φάσμα θεμάτων στην εν λόγω διαδικασία - από το ντάμπινγκ μέχρι τη ζημία, από την αιτιώδη συνάφεια μέχρι τη μορφή των μέτρων. Ύστερα από τα πρώτα γραπτά σχόλια που υπέβαλαν και τα δύο μέρη, η πρώτη ουσιαστική συνεδρίαση της ομάδας με τα ενδιαφερόμενα και τρίτα μέρη έλαβε χώρα στις 12 και 13 Δεκεμβρίου 2006.

Η τελική έκθεση της ομάδας, κατά της οποίας και τα δύο μέρη θα έχουν τη δυνατότητα να προσφύγουν, αναμένεται να εκδοθεί τον Ιούλιο του 2007.

Περισσότερες πληροφορίες παρέχονται στο έγγραφο εργασίας που επισυνάπτεται στην παρούσα έκθεση.

11.2. Άλλες δραστηριότητες του ΠΟΕ

Το 2006 εντάθηκαν οι διαπραγματεύσεις για θέματα αντιντάμπινγκ, επιδοτήσεων των βιομηχανιών και αλιείας και εισήλθαν σε μεγαλύτερο βάθος με την εξέταση προτάσεων που παρείχαν συγκεκριμένα νομικά κείμενα για πιθανές αλλαγές. Όσον αφορά το αντιντάμπινγκ, η Κοινότητα υπέβαλε προτάσεις για πρόσθετο εξονυχιστικό έλεγχο των εκκινήσεων από μια ομάδα εμπειρογνωμόνων και για ένα συστηματικό μηχανισμό διαφάνειας στην επιτροπή αντιντάμπινγκ για τις πρακτικές των χρηστριών χωρών. Όσον αφορά τις επιδοτήσεις στην αλιεία, περισσότερες χώρες υποστήριξαν «συμβιβαστική» θέση, η οποία διατυπώθηκε στις προτάσεις που υποβλήθηκαν από την Κοινότητα. Η Κοινότητα υποστήριξε επίσης την εφαρμογή ισχυρού μηχανισμού επιβολής και διαφάνειας, ο οποίος θα εξασφάλιζε ότι οποιοιδήποτε νέοι κανόνες εφαρμόζονται πράγματι από όλους. Η ΕΕ υπέβαλε γραπτώς την πρότασή της για τα δύο αυτά θέματα τον Απρίλιο του 2006. Όσον αφορά τις επιδοτήσεις στη βιομηχανία οι συνομιλίες εστιάστηκαν σταδιακά σε περιορισμένο αριθμό ουσιωδών ζητημάτων, μεταξύ των οποίων και για τις πρακτικές επιδότησης με τις οποίες ασχολήθηκε η ΕΕ στην πρότασή της τον Απρίλιο του 2006. Ωστόσο, δεδομένου ότι οι διαφορές που χώριζαν τους βασικούς παίκτες παρέμεναν πολύ μεγάλες, ο γενικός διευθυντής του ΠΟΕ αποφάσισε να αναστείλει τις διαπραγματεύσεις για όλα τα θέματα τον Ιούλιο του 2006.

Άτυπες τεχνικές εργασίες ξεκίνησαν εκ νέου το φθινόπωρο του 2006. Όσον αφορά το αντιντάμπινγκ η Κοινότητα εξακολούθησε να είναι ένα από τα πλέον δραστήρια μέλη της ομάδας εργασίας για την κατάρτιση ερωτηματολογίων και την επαλήθευση, η οποία δημιουργήθηκε με δική της πρωτοβουλία και της οποίας ο πρόεδρος είναι υπάλληλος της Επιτροπής. Όσον αφορά τις επιδοτήσεις, άτυπες επαφές μεταξύ των βασικών παικτών οδήγησαν στο συμπέρασμα ότι, γι’αυτές τις διαπραγματεύσεις, ιδίως τα θέματα που ενδιαφέρουν την ΕΕ θα παραμείνουν στο τραπέζι των διαπραγματεύσεων όταν θα αρχίσουν εκ νέου οι διαπραγματεύσεις.

Παράλληλα με τις δραστηριότητες αυτές, συνεχίστηκαν οι συνήθεις εργασίες της επιτροπής αντιντάμπινγκ, της επιτροπής επιδοτήσεων και αντισταθμιστικών μέτρων και της επιτροπής μέτρων διασφάλισης.

1 2. ΣΥΜΠΕΡΑΣΜΑΤΑ

Το έτος 2006 χαρακτηρίστηκε, σε σχέση με τα προηγούμενα χρόνια, από μια αύξηση του αριθμού των υποθέσεων για τις οποίες κινήθηκαν διαδικασίες και από την αύξηση, επίσης, του αριθμού των ερευνών που περατώθηκαν χωρίς την επιβολή μέτρων. Πρόκειται για ένα έτος μέτριας δραστηριότητας όσον αφορά τα επιβληθέντα μέτρα. Υπήρξε ένα έτος «πλούσιο σε γεγονότα», αν ληφθούν υπόψη ορισμένα άλλα ζητήματα, όπως η προετοιμασία για την περαιτέρω διεύρυνση της ΕΕ το 2007, η διαβούλευση βάσει της Πράσινης Βίβλου και η έρευνα για τα δερμάτινα υποδήματα που προέρχονται από τη Λαϊκή Δημοκρατία της Κίνας.

Από την παρούσα έκθεση προκύπτει ότι η ΕΚ κάνει μέτρια χρήση των μέσων εμπορικής άμυνας, ενώ επιβεβαιώνεται η πρακτική της να εξασφαλίζει ότι οι έρευνες διεξάγονται με αυστηρούς όρους και επαγγελματικό τρόπο. Ταυτόχρονα, η Κοινότητα είναι έτοιμη να λάβει αυστηρά μέτρα έναντι των αθέμιτων εμπορικών πρακτικών, όπου αυτές αποδειχθούν. Η διαφάνεια πρέπει να συνοδεύεται από απαρέγκλιτη εφαρμογή των μέσων εμπορικής άμυνας, λαμβάνοντας υπόψη τις μεταβολές που πραγματοποιήθηκαν στο νομοθετικό πλαίσιο το 2004 και το 2005. Η Επιτροπή δεσμεύεται να ακολουθήσει αυτή τη γραμμή στο μέλλον.

[1] COM(2006) 567 τελικό – διαθέσιμο στη διεύθυνση:http://ec.europa.eu/trade/issues/sectoral/competitiveness/global_europe_en.htm

[2] Τα μέσα εμπορικής άμυνας της Ευρώπης σε μια μεταβαλλόμενη παγκόσμια οικονομία - Πράσινη Βίβλος για δημόσια διαβούλευση - COM(2006)763 τελικό, διαθέσιμο στη διεύθυνση:(http://ec.europa.eu/trade/issues/respectrules/anti_dumping/legis/index_en.htm)

[3] Ο πίνακας 1 του εγγράφου εργασίας παρέχει στατιστικά στοιχεία σχετικά με τις νέες έρευνες για την περίοδο 2002 – 2006 που διεξήχθησαν σύμφωνα με τις διατάξεις των άρθρων 5 και 10 των βασικών κανονισμών.